ROZHODNUTIE KOMISIE
z 20. apríla 2006,
ktorým sa mení a dopĺňa rozhodnutie Komisie 2006/274/ES o určitých ochranných opatreniach v súvislosti s klasickým morom ošípaných v Nemecku
[oznámené pod čislom K(2006) 1652]
(Text s významom pre EHP)
(2006/297/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 odsek 4,
keďže:
(1)
V Nemecku vypukol klasický mor ošípaných.
(2)
Rozhodnutie Komisie 2006/274/ES zo 6. apríla 2006 o určitých ochranných opatreniach v súvislosti s klasickým morom ošípaných v Nemecku, ktorým sa zrušuje rozhodnutie 2006/254/ES (2), bolo prijaté, aby sa zachovali a rozšírili opatrenia prijaté Nemeckom podľa smernice Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (3). Predovšetkým vzhľadom na riziko pre zdravie zvierat spojené s obchodom so živými ošípanými, presun z chovov a do chovov ošípaných v rámci oblastí uvedených v prílohe I k uvedenému rozhodnutiu bol podrobený prísnejším pravidlám ako tým, ktoré sú stanovené v smernici 2001/89/ES.
(3)
Nemecko poskytlo informácie o problémoch súvisiacich s dobrými životnými podmienkami zvierat, ktoré vznikajú pri ošípaných držaných v určitých chovoch v zónach dozoru, kde sa zachováva zákaz presunu ošípaných.
(4)
Je preto vhodné, aby mohli nemecké úrady povoliť odsun ošípaných z chovu v rámci zóny dozoru za podmienok stanovených v smernici 2001/89/ES a v rozhodnutí Komisie 2002/106/ES z 1. februára 2002, ktorým sa schvaľuje diagnostická príručka ustanovujúca diagnostické postupy, metódy odberu vzoriek a kritériá pre vyhodnocovanie laboratórnych testov na potvrdenie klasického moru ošípaných (4).
(5)
Rozhodnutie 2006/274/ES by sa preto malo zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/274/ES sa mení a dopĺňa takto:
Do článku 2 sa vkladá tretí odsek:
„3. Odchylne od odseku 1 písm. a) smie príslušný orgán povoliť priamy prevoz ošípaných z chovu umiestneného v zóne dozoru do určeného chovu, v ktorom nie sú žiadne ošípané, a ktorý sa nachádza v tej istej zóne dozoru pod podmienkou, že:
-
tento presun sa uskutoční v súlade s podmienkami stanovenými v článku 11 ods. 1 bod f) a v článku 2 smernice 2001/89/ES;
-
vyšetrenia ustanovené v kapitole IV odsek časť D ods. 2 prílohy k rozhodnutiu 2002/106/ES boli ukončené s negatívnymi výsledkami v chove, z ktorého sú ošípané expedované.
Nemecké orgány zaznamenávajú uvedené presuny a bezodkladne o nich informujú Komisiu v Stálom výbore pre potravinový reťazec a zdravie zvierat.“
Článok 2
Toto rozhodnutie je určené členským štátom.
V Bruseli 20. apríla 2006